Темиржанов Шамиль и дыжьын медалыр
НыбжьыщIэхэм бэнэкIэ хуитымкIэ я урысейпсо зэхьэзэхуэ иджыблагъэ Нарткъалэ щекIуэкIащ.
Коммунист партым и Аруан райкомым и япэ секретару щыта, Нарткъалэ щIыхь зиIэ и цIыху Къандэхъу Мухьэрбий и фэеплъ зэпеуэм хэтащ КъБР-м, РСО-Аланием, Дагъыстэным, Ингушым, Шэшэным, Ставрополь, Краснодар крайхэм я бэнакIуэ лъэщу 300-м щIигъу.
Шэрэдж сабий-ныбжьыщIэ спорт школым и гъэсэн Темиржанов Шамиль (кг 50) зэхьэзэхуэм етIуанэ увыпIэр къыщихьащ. Пашэныгъэр зыIэрыгъэхьэным бэнакIуэ 50 щыщIэбэна зэпеуэм ар плIэнейрэ щытекIуэри, кIэух зэхьэзэхуэм нэсат. АрщхьэкIэ ныбжьыщIэм и Iэм сэкъат игъуэтри, етIуанэ увыпIэрщ къылъысар.
Спортсменыр зэхьэзэхуэм хуагъэхьэзыращ Ажоев Асадуллахьрэ Заникоев Азрэтрэ.
Кужоновэ Эльмирэ.
